INTERNETSKO ZLOSTAVLJANJE, NASILJE (CYBERBULLING)

**ŠTO  JE  INTERNETSKO ZLOSTAVLJANJE, NASILJE (CYBERBULLING)**

**- namjerno i ponavljano agresivno postupanje koje vrši jedna ili više osoba s ciljem da našteti drugoj osobi putem interneta koristeći računala, tablete i pametne telefone (smartphone) putem društvenih mreža**

**- pojavljuje se u obliku nasilništva, ogovaranja, ruganja, osuđivanja, vrijeđanja, laži, mržnje, uznemiravanja, prijetnji, dijeljenja uvredljivih poruka, slika ili videa direktno žrtvi ili dijeleći to s drugima**

**- internetsko nasilje može se pojaviti kroz različite online usluge – vrlo često su to besplatne komunikacijske aplikacije koje se instaliraju na pametne telefone. WhatsApp, Viber i sl. na kojima se kreiraju npr. razredne grupe (gdje su članovi polaznici istog razreda) ili slične grupe**

**- zbog stalne otvorenosti i dostupnosti tih komunikacijskih aplikacija – žrtve se suočavaju sa stalnim i ponavljanim „napadima“ na sebe u bilo koje vrijeme**

**- zato viktimizacija internetskim nasiljem potencijalno pogubno djeluje na emocionalno i općenito psihološko blagostanje djece i adolescenata**

**- posljedice izloženosti internetskom nasilju: negativni osjećaji, loša slika o sebi, depresija, slabljenje školskog uspjeha, a mogu utjecati i na pojavu teškoća u ponašanju**



**OBLICI  ZLOSTAVLJANJA  NA  INTERNETU**.

**- *UZNEMIRAVANJE***

Uporno slanje štetnih i/ili prijetećih poruka žrtvi.

Na društvenim mrežama širenje laži i tračeva o žrtvi.

**- *LAŽNE  OPTUŽBE  I  PRIJETNJE***

Osobito težak oblik zlostavljanja na internetu: prijeteće, uznemiravajuće i lažne e-mail poruke; dijeljenje osobnih podataka žrtve; slanje uvredljivih i sl. poruka drugima lažno se predstavljajući kao žrtva

**- *ISKLJUČIVANJE/IZBACIVANJE*** **iz grupe (najčešće razrednih vršnjaka)**

Žrtva je izbačena ili nije primljena u grupu, dok istovremeno vidi da su drugi prihvaćeni/pozvani

Ako žrtva pokušava pristupiti grupi – javno je ismijavaju i sl.

Traženje od članova grupe da se ne druže sa žrtvom

***- GRUPNO  NASILJE***

Otvaranje grupe protiv nekoga gdje se „slijevaju“ različiti uvredljivi i ponižavajući sadržaji na račun žrtve

**ZA  RODITELJE:**

**KAKO  SPRIJEČITI  INTERNETSKO  ZLOSTAVLJANJE  PRIJE  NEGO  ŠTO  SE  DOGODI**

1. EDUCIRAJTE SE – informirajte se o različitim oblicima internetskog zlostavljanja kao i o različitim komunikacijskim aplikacijama koje učenici svakodnevno koriste (WhatsApp, Viber, Snapchat i sl.)

2. RAZGOVARAJTE SA SVOJOM DJECOM – o tome što je internetsko nasilje, kako ga prepoznati, kao i o tome što trebaju učiniti ako sami dožive neki od oblika internetskog nasilja

3. PRATITE DJETETOVU AKTIVNOST NA INTERNETU – radi otkrivanja internetskog nasilja. Ako primijetite neke od oblika internetskog nasilja, snimite to – kao dokazni materijal.

**UPOZORAVAJUĆI  ZNAKOVI  IZLOŽENOSTI  INTERNETSKOM  NASILJU**

1. Ako pokušavate provjeriti djetetove aktivnosti na pametnom telefonu, tabletu ili laptopu oni se jako uznemire, pokušavaju ga sakriti ili vam ne dopuštaju da pogledate

2. Reagiraju ljutnjom i agresijom na neki sadržaj na ekranu (pametnog telefona, tableta i sl.) te ga naglo ugase

3. Postaju deprimirani ili frustrirani nakon korištenja pametnog telefona, tableta i/ili igranja igrica

4. Nerado razgovaraju s vama o svojim aktivnostima na internetu

5. Iznenadne pritužbe djeteta na bolove (glava, trbuh i sl.), promjene u apetitu, teškoće sa spavanjem i sl.

**ZA  UČENIKE**

**ŠTO  MOŽETE  UČINITI  AKO  STE  IZLOŽENI  INTERNETSKOM  NASILJU?**

**1. Ne bojte se i nemojte se osjećati krivim zbog toga!  Niste bespomoćni!**O različitim sadržajima kojima vas zlostavljaju na internetu obavijestite najprije svoje roditelje te u školi svoje nastavnike (učitelje, razrednike) i stručne suradnike (psihologa, pedagoga i sl.) koji će poduzeti sve što je potrebno da vas od toga zaštite.

2. Svaki uznemirujući sadržaj (poruka, slika, video i sl.)  koji ste primili ili  koji je objavljen u razrednim i sl. grupama – snimite kao dokaz.

3. Ne objavljujte sami svoje osobne podatke, slike i sl.

4. Ako vas isključe iz grupe – prihvatite to! Isključenje nije vaša krivnja. Istina je da ćete zbog toga biti tužni, bijesni ili povrijeđeni. Nakon što sebi priznate da se tako osjećate – zapamtite: ti osjećaji nisu trajni i prihvatit ćete činjenicu da niste član te grupe. Ne pokušavajte se više uključivati u tu grupu već drugdje potražite sebi prijatelje. Obratite se roditeljima za pomoć.

5. Ne upuštajte se u zlonamjerne rasprave i nadmudrivanja s onima na društvenim mrežama kojima je jedini cilj da vas uvuku u raspravu, uznemire, naljute i/ili povrijede.

6. Ignorirajte zlonamjerne postove. Ne odgovarajte na njih. Obavijestite roditelje i pokažite im njihov sadržaj. Snimite!

7. Nasilnike blokirajte na svim društvenim mrežama, a ako je potrebno roditelji ih mogu prijaviti policiji.

8. Prikupljeni dokazi (snimke ekrana – screenshots) mogu se prijaviti policiji jer je **internetsko nasilje kažnjivo zakonom**